حضرت ابی بن کعب رضی اللہ عنہ عہد نبوت کے غزوات میں غزوہ بدر سے لے کر غزوہ طائف تک کے تمام معرکوں میں شریک رہے ، غزوۂ احد میں ایک تیر ہفت اندام میں لگا تھا ، آنحضرت ﷺ نے ایک طبیب بھیجا جس نے رگ کاٹ دی ، پھر اس رگ کو اپنے ہاتھ سے داغ دیا ، حضرت ابیؓ بن کعب نے عہدِ رسالت سے لے کر خلافت عثمانی تک اہم مذہبی اور ملکی خدمات انجام دیں ، 9ھ میں جب زکوٰۃ فرض ہوئی اور آنحضرت ﷺ نے تحصیل صدقات کے لیے عرب کے صوبہ جات میں عمال روانہ فرمائے ، تو حضرت ابی بن کعب بھی خاندان ہائے بلی ، عذرہ اور بنی سعد میں عامل صدقہ مقرر ہوکر گئے اور نہایت تدین کے ساتھ یہ خدمت انجام دی ، ایک دفعہ ایک گاؤں میں گئے تو ایک شخص نے حسب معمول تمام جانور سامنے لاکر کھڑے کردیے کہ ان میں سے جو کو چاہیں انتخاب کر لیں ، حضرت ابی ؓ نے اونٹ سے ایک دو برس کے بچہ کو چھانٹا ، صدقہ دینے والے نے کہا اس کے لینے سے کیا فائدہ ؟ نہ دودھ دیتی ہے اور نہ سواری کے قابل ہے اگر آپ کو لینا ہے تو یہ اونٹنی حاضر ہے،موٹی تازی بھی ہے اور جوان بھی ، حضرت ابی بن کعب رضی اللہ تعالیٰ عنہ نے کہا ، یہ کبھی نہ ہوگا ، رسول اللہ ﷺ کی ہدایت کے خلاف میں نہیں کرسکتا ، اس سے یہ بہتر ہے کہ تم میرے ساتھ چلو ، مدینہ یہاں سے کچھ دور نہیں ، آنحضرت ﷺ جو ارشاد فرمائیں اس کی تعمیل کرنا ، وہ اس پر راضی ہو گیا اور حضرت ابیؓ بن کعب کے ساتھ اس اونٹنی کو لے کر مدینہ آیا اور آنحضرت ﷺ کے سامنے تمام قصہ دہرایا ، آپ نے فرمایا کہ اگر تمھاری مرضی یہی ہے تو اونٹنی دے دو قبول کرلی جائے گی اورخدا تم کو اس کا اجر دے گا ، اس نے منظور کیا اور اونٹنی آپ کے حوالے کرکے اپنے مکان واپس آیا ۔
Entity: غزوہ بدر — Type: /event/military_conflict, /event